Lūpa

Stuburinių lūpos

Stuburinių lūpos yra raumeningi organai, sudarantys burnos kraštą. Lūpos (lot. labia oris) yra dvi – viršutinė lūpa (lot. labium superius) ir apatinė lūpa (lot. labium inferius).
Ne visi stuburiniai turi lūpas. Pvz., paukščiai lūpų neturi visiškai, jas pakeičia snapo kraštai. Vėžlių lūpos yra suragėjusios, sudaro aštrius raginius kraštus, tinkamus maistui atkąsti (vėžliai nebeturi dantų).
Žmogaus lūpos, tai dvi raumeninės klostės, supančios burnos plyšį, pro kurį burnos prieangis susisiekia su išore. Viršutinė, lot. labium superius, ir apatinė, lot. labium inferius, lūpos kairėje ir dešinėje jungiasi burnos plyšio galuose, vadinamuose burnos kampais, lot. anguli oris, arba lūpų jungtimis, lot. commisurae labiorum. Normalaus plyšio dydis yra maždaug nuo vienos pusės ilties iki kitos (gali būti ir platesnis – iki pirmųjų kaplių). Labai platus ar siauras plyšiai gali būti laikomi raidos defektais.

Žmogaus lūpų anatomija

Lūpų pagrindą sudarantys raumenys priklauso mimikos raumenų grupei. Pagrindinis – žiedinis burnos raumuo, lot. m. orbicularis oris. Išorėje lūpas dengia oda, iš vidaus – burnos gleivinė. Lūpos skirstomos į kelias dalis: 1) išorinė odos dalis, lot. pars cutanea, 2) raumeninė lūpos dalis, lot. pars muscularis, 3) pogleivis, lot. tela submucosa, 4) vidinė gleivinė dalis, lot. pars mucosa. Lūpų laisvuosiuose kraštuose, kurie riboja burnos plyšį, yra pereinamoji zona tarp odos ir gleivinės, tai – lūpų raudonis, lot. rubor labiorum. Šioje vietoje yra kitokia histologinė sandara, nėra plaukų ir prakaito liaukų. Naujagimiai lūpų raudonio vidinėje pusėje turi laikiną gaurelinę zoną, lot. pars villosa, kuri padidina trintį tarp lūpų ir krūties spenelio, o tai svarbu žindant. Vėliau, per pirmąsias savaites, ši zona išnyksta. Viršutinės lūpos išoriniame paviršiuje, vidurio linijoje, yra panosės duobė, lot. philtrum, kuri baigiasi apačioje nedideliu iškilimu – viršutinės lūpos gumburėliu, lot. tuberculum labii superioris.

Raumenys

Lūpų darbą reguliuoja daug burnos aplinkos raumenų. Keliamasis viršutinės lūpos ir nosies sparnelio raumuo, lot. musculus levator labii superioris alaeqae nasi, bei keliamasis viršutinės lūpos raumuo, lot. m. levator labii superioris, kelia ir išverčia viršutinę lūpą. Mažasis skruostinis raumuo, lot. m. zygomaticus minor, kelia viršutinę lūpą ir traukia burnos kampą į viršų bei šoną. Keliamasis burnos kampo raumuo, lot. m.levator anguli oris, kelia burnos kampą. Didysis skruostinis raumuo, lot. m. zygomaticus major, traukia burnos kampą į viršų ir šoną, kaip ir juoko raumuo, lot. m. risorius, (pasitaiko, kad šio raumens nebūna). Nuleidžiamasis apatinės lūpos raumuo, lot. m. depressor labii inferioris, nuleidžia apatinę lūpą. Nuleidžiamasis burnos kampo raumuo, lot. m. depressor anguli oris, traukia burnos kampą žemyn ir į šoną. Smakrinis raumuo, lot. m. mentalis, suraukšlėja smakro odą ir pakelia smakro audinius į viršų, taip pat pakeldamas ir apatinės lūpos pamatą. Žandinis raumuo („trimitininkų raumuo“), lot. m. buccinator, spaudžia žandus prie dantenų ir dantų, padeda pro suspaustas lūpas išpūsti orą. Žiedinis burnos raumuo, lot. m. orbicularis oris, sudarytas iš dviejų dalių: lot. pars labialis ir lot. pars marginalis. Šis raumuo sučiaupia lūpas bei suspaudžia jas į vamzdelį.

Kraujagyslės ir nervai

Arterinis kraujas į lūpas atiteka iš dviejų išorinės miego arterijos (lot. arteria carotis externa) šakų: 1) pagrindinės yra veidinės arterijos (lot. arteria facialis) šakos – viršutinės lūpos ir apatinės lūpos arterijos, lot. arteriae labiales superior et inferior; 2) lūpos dalį arterinio kraujo gauna iš viršutinio žandikaulio arterijos (lot. arteria maxillaris) šakų: smakrinė arterija, lot. arteria mentalis, maitina dalį apatinės lūpos, o poakiduobinė arterija, lot. arteria infraorbitalis, maitina dalį viršutinės lūpos. Veninis kraujas nuteka per bendravardes venas į vidinę jungo veną, lot. vena jugularis interna. Abiejų lūpų gleivinę ir odą įnervuoja trišakio nervo (lot. nervus trigeminus) šakos: viršutinę lūpą – poakiduobinis nervas, lot. nervus infraorbitalis, iš lot. nervus maxillaris; apatinę lūpą – smakrinis nervas, lot. nervus mentalis, iš lot. nervus mandibularis; burnos kampo sritį inervuoja žandinis nervas, lot. nervus buccalis, iš lot. nervus mandibularis. Visus lūpas sudarančius raumenis inervuoja veidinio nervo, lot. nervus facialis, nervinės skaidulos.